L 58/1422
RO
Jurnalul Oficial al Uniunii Europene
23.2.2023
COMISIE PROIECTE-PILOT
CAPITOLUL PP 02 — INVESTIȚII EUROPENE STRATEGICE (continuare) PP 02 23
(continuare)
PP 02 23 03
(continuare) IA are un mare potențial în ceea ce privește impactul asupra mediului.
Legat de aspectele pozitive, IA și tehnologiile de analiză a datelor au potențialul de a accelera analiza volumelor mari de date, permițând o mai bună înțelegere a provocărilor de mediu și oferind soluții pentru acestea.
Acest lucru va permite crearea unor mecanisme care să îmbunătățească planificarea ecologică, luarea deciziilor și monitorizarea amenințărilor la adresa mediului.
În mod specific, IA ar putea contribui la reducerea consumului de energie și de resurse, la promovarea decarbonizării și la stimularea economiei circulare.
Un alt aspect interesant este utilizarea IA pentru a analiza rezultatele experimentelor științifice anterioare și pentru a îmbunătăți experimentele viitoare.
Legat de aspectele negative, IA prezintă, de asemenea, o serie de pericole la adresa mediului.
Utilizarea soluțiilor TIC este responsabilă de 5-9 % din consumul de energie electrică la nivel mondial și ar putea ajunge la 20 % până în 2030, potrivit raportului Parlamentului European intitulat „The role of Artificial Intelligence in the European Green Deal” (Rolul inteligenței artificiale în Pactul verde european).
În practică, a fost vorba despre 1,1 - 1,3 miliarde de tone (Gt) de CO2 în 2020.
În plus, studiul intitulat „Ethics for sustainable AI adoption: connecting AI and ESG” (Etica adoptării unei IA sustenabile: conectarea dintre IA și MSG) a arătat că emisiile de dioxid de carbon pentru antrenarea unui singur model de prelucrare a limbajului natural au fost echivalente cu 125 de zboruri dus-întors între New York și Beijing.
În ceea ce privește în mod specific utilizarea IA, unele articole științifice privind impactul său asupra mediului fac distincție între IA roșie, mare consumatoare de energie, și IA verde, concepută pe baza unor parametri de eficiență energetică.
De exemplu, trebuie remarcat că resursele informatice necesare pentru antrenarea modelelor de IA se dublează la fiecare 3,4 luni din 2012 încoace, deoarece se caută modele mai precise.
Factorii care determină această creștere a consumului pot fi rezumați în trei puncte: costul funcționării unui model de IA în mod izolat, dimensiunea setului de date de antrenament și numărul de experimente realizate pe hiperparametri.
Capitolul „Utilizarea IA în domeniile climei și mediului” din Planul coordonat privind inteligența artificială revizuit în 2021 cuprinde acțiuni care vizează promovarea unei IA mai verzi.
Aceste acțiuni includ sprijinirea cercetării privind reducerea consumului de energie al IA prin intermediul programului Orizont Europa și dezvoltarea unor procesoare cu consum redus de energie pentru aplicațiile de IA prin intermediul programului Orizont Europa și al Parteneriatului european instituționalizat privind tehnologiile digitale esențiale.
Însă planul coordonat nu se concentrează pe încurajarea dezvoltatorilor să utilizeze o IA verde.
În acest context, prezentul proiect-pilot urmărește să realizeze un studiu pentru a defini factorii care ar putea stimula dezvoltatorii de IA să treacă de la o IA mare consumatoare de energie la o IA sustenabilă din punct de vedere ecologic – o IA verde –, promovând proceduri pentru o mai bună eficiență și indicând amprenta de carbon a unui sistem de IA, precum și să exploreze recurgerea la un „marcaj privind eficiența energetică și intensitatea emisiilor de dioxid de carbon” și a unei „etichete IA verde”.
Astfel, acest studiu va contribui la formarea celei mai mari părți a activităților necesare pentru înverzirea IA, astfel încât să poată servi drept bază pentru un potențial program european privind algoritmii verzi sau pentru orice legislație privind IA verde care ar putea fi avută în vedere în viitor.
Propunerea de act legislativ privind inteligența artificială nu prevede stimulente sau obligații privind calcularea și simularea impactului sistemelor de IA asupra mediului, astfel încât acest studiu să nu se suprapună cu nicio acțiune, program sau lege în vigoare.
Implementarea Principalele activități ale studiului s-ar axa pe identificarea și dezvoltarea în continuare a unor soluții netehnologice pentru a atenua impactul asupra mediului care rezultă din folosirea soluțiilor de IA, cum ar fi dezvoltarea unor proceduri de bune practici, a instrumentelor și a bazei de cunoștințe necesare pentru a face față acestei provocări.
În mod specific, întrucât consumul de energie și intensitatea emisiilor de dioxid de carbon ale sistemelor de IA se dovedesc a fi principala problemă de mediu, sunt avute în vedere următoarele activități pentru a stimula dezvoltatorii/ furnizorii să își modifice comportamentul: